Свиневи
Свиневите (Suidae) са семейство чифтокопитни непреживни бозайници със средни размери на тялото и къси крака.

Физически характеристики 
 Дължина на тялото: от 86 до 211 cm; тегло: от 35 до 350 кг.

Предната част на главата им е източена в конусовидна муцуна, снабдена с хрущялен край (зурла). Краката им притежават по четири добре развити пръста, като страничните – втори и пети са добре развити, но са по-къси от средните – трети и четвърти. Тялото им има груба космена покривка (четина). Кучешките зъби са добре развити.

Разпространение и местообитания 
Естественото им разпространение обхваща Европа, Азия и Африка. Заедно с човека са се разпространили по всички континенти, освен Антарктида.

Местообитанията им са изключително разнообразни: екваториални гори, савани, пустини и полупустини, гори в умерения пояс, степи и други тревни пространства, обработваеми земи.

Хранене 
Те са всеядни животни – употребяват растителна и животинска храна. Имат просто устроен стомах, затова са отделени в подразред Непреживни.

Класификация 

Семейството включва 5 съвременни рода с 16 вида, от които един вид от рода Sus се среща в България.

 Семейство Свиневи
 род Babyrousa
 Babyrousa babyrussa -- Бабирус
 Babyrousa bolabatuensis -- Болабатов бабирус
 Babyrousa celebensis -- Северен целебески бабирус
 Babyrousa togeanensis -- Тогеански бабирус
 род Phacochoerus
 Phacochoerus africanus -- Брадавичеста свиня
 Phacochoerus aethiopicus -- Пустинна брадавичеста свиня
 род Hylochoerus
 Hylochoerus meinertzhageni -- Гигантска горска свиня
 род Potamochoerus
 Potamochoerus larvatus -- Речна свиня, храстово прасе (Bushpig)
 Potamochoerus porcus -- Четкоуха свиня
 род Sus – Свине
 Sus scrofa -- Дива свиня
 Sus salvanius (Porcula salvania) -- Свиня джудже
 Sus verrucosus -- Яванска свиня
 Sus bucculentus -- Виетнамска свиня, индокитайска свиня (вид известен на науката само от костни материали и съществуването му е спорно)
 Sus barbatus -- Брадата свиня
 Sus ahoenobarbus (Sus barbatus ssp.) -- Палаванска брадата свиня
 Sus celebensis (вкл. timoriensis, floresianus (heureni) -- Целебеска свиня
 Sus cebifrons -- Висаянска свиня
 Sus philippensis -- Филипинска свиня
 Sus oliveri (Sus philippensis ssp.) -- Миндорска свиня

Източници 

 Марков, Георги. Бозайници. Наука и изкуство. София, 1988, с. 229
 Mammal species of the world